苏轼
送颜复兼寄王巩
彭城官居冷如水，谁従我游颜氏子。
我衰且病君亦穷，衰穷相守正其理。
胡为一朝舍我去，轻衫触热行千里。
问君无乃求之与，答我不然聊尔耳。
京师万事日日新，故人如故今有几。
君知牛行相君宅，扣门但觅王居士。
清诗草圣俱入妙，别后寄我书连纸。
苦恨相思不相见，约我重阳嗅霜蕊。
君归可唤与俱来，未应指目妨进拟。
太一老仙闲不出，（张安道为太一宫使。
）踵门问道今时矣。
因行过我路几何，愿君推挽加鞭箠。
吾侪一醉岂易得，买羊酿酒従今始。